በጆንሰን “ታላቅ ማኀበረሰብ” የመፍጠር ሥራ ውስጥ ሌላ ትልቅ ትኩረት የተሰጠው ለትምህርት ጥራት ነበር። በተለይም በአሜሪካ በዚያን ዘመን ድህነትን ለማስወገድና የማኀበረሰቡን ኑሮ ለማሻሻል ያስችላል የተባለው የ1965ቱ የመጀመሪያና የሁለተኛ ደረጃ ትምህርት ድጋፍ አዋጅ መውጣቱ ከፍተኛ ጠቀሜታ እንደነበረው ይታመናል። ይህ “Elementary and Secondary Education Act” የተባለው የህግ ማዕቀፍ ዝቅተኛ የኑሮ ደረጃ ላይ ያሉ ዜጐችን ጥራት ያለው ትምህርት እንዲያገኙ አስችሏል። በዚህም ኑሮአቸው እንዲቀየር ተደርጓል። ይህን አዋጅ ተከትሎም የፌደራል መንግስቱ በሀገሪቱ ላሉ በጣም በኑሮ ዝቅተኛ ለነበሩ ማኀበረሰቦች የተሟላ የትምህርት ቤቶች፣ ላይብረሪዎች፣ የቋንቋ ላቦራቶሪዎች እና ሌሎች የትምህርት አገልግሎቶች እንዲያገኙ ከፍተኛ ገንዘብ እንዲመደብ አስችሎ ነበር። በዚህም ሃገሪቱ የዜጐቿን የኑሮ ሁኔታ እንዲሻሻል በር ከፋች የሆነ ተግባር መፈጸም ችላ እንደነበር ይታያል።
